b'\n_START_ARTICLE_\n5P\xc3\x85!\n_START_PARAGRAPH_\n5P\xc3\x85! var en sp\xc3\xb8rrekonkurranse p\xc3\xa5 NRKs distriktsradiostasjoner og i NRK Fjernsynet. Deltagerne var lag av femteklassinger fra skoler rundt om i Norge, med tre personer pr. lag. Programmet gikk fra 1988 (p\xc3\xa5 TV fra ny\xc3\xa5ret 1989) til v\xc3\xa5ren 1999. Ideen til programmet var hentet fra Sverige._NEWLINE_Alle landets skoler ble invitert til \xc3\xa5 delta, men bare 16 skoler i hvert fylke ble trukket ut. Det ble f\xc3\xb8rst k\xc3\xa5ret en fylkesmester i hvert fylke etter konkurranser p\xc3\xa5 radio, f\xc3\xb8r disse gikk videre til den landsdekkende runden p\xc3\xa5 fjernsyn. Vinnerlaget fikk en pengepremie p\xc3\xa5 20\xc2\xa0000 kroner, som tilfalt klassen som helhet._NEWLINE_Programleder for fjernsynsdelen var de f\xc3\xb8rste \xc3\xa5rene Andreas Lunnan, f\xc3\xb8r Hans-Petter Jacobsen senere overtok. Yngvil Kiran var dommer, mens Robert \xc3\x98fsti var ansvarlig for \xc3\xa5 lage sp\xc3\xb8rsm\xc3\xa5lene. De senere \xc3\xa5rene fikk \xc3\x98fsti selskap av Marte M\xc3\xb8rkved Romstad og Bo Lilledal Andersen i utarbeidelsen av sp\xc3\xb8rsm\xc3\xa5lene._NEWLINE_TV-delen av 5P\xc3\x85! fikk tidvis sv\xc3\xa6rt gode seertall, og i f\xc3\xb8rste sesong p\xc3\xa5 TV hadde programmet omtrent 1,5 millioner seere.'